
–	so zreteľom na svoje rozhodnutie z 13. septembra 2023 o zmenách rokovacieho poriadku Európskeho parlamentu v záujme posilnenia integrity, nezávislosti a zodpovednosti[footnoteRef:1],  [1:  	Prijaté texty, P9_TA(2023)0316.] 

–	so zreteľom na uznesenie Európskeho parlamentu z 13. júla 2023 o odporúčaniach na reformu pravidiel Európskeho parlamentu týkajúcich sa transparentnosti, integrity, vyvodzovania zodpovednosti a boja proti korupcii[footnoteRef:2],  [2:  	Prijaté texty, P9_TA(2023)0292.] 

–	so zreteľom na svoje uznesenie z 1. júna 2023 o zahraničnom zasahovaní do všetkých demokratických procesov v Európskej únii vrátane dezinformácií[footnoteRef:3],  [3:  	Ú. v. EÚ C, C/2023/1226, 21.12.2023, ELI: http://data.europa.eu/eli/C/2023/1226/oj.] 

–	so zreteľom na svoje uznesenie z 9. marca 2022 o zahraničnom zasahovaní do všetkých demokratických procesov v Európskej únii vrátane dezinformácií[footnoteRef:4],  [4:  	Ú. v. EÚ C 347, 9.9.2022, s. 61.] 

–	so zreteľom na svoje predchádzajúce uznesenia o vzťahoch medzi EÚ a Ruskom, najmä na svoje uznesenie z 23. novembra 2022 o uznaní Ruskej federácie ako štátu podporujúceho terorizmus[footnoteRef:5],  [5:  	Ú. v. EÚ C 167, 11.5.2023, s. 18.] 

–	so zreteľom na svoje uznesenie z 19. septembra 2019 o dôležitosti európskeho historického povedomia pre budúcnosť Európy[footnoteRef:6], [6:  	Ú. v. EÚ C 171, 6.5.2021, s. 25.] 

–	so zreteľom na svoje uznesenie zo 17. januára 2024 o európskom historickom vedomí[footnoteRef:7], [7:  	Prijaté texty, P9_TA(2024)0030.] 

–	so zreteľom na svoje uznesenie z 1. marca 2022 o ruskej agresii voči Ukrajine[footnoteRef:8],  [8:  	Ú. v. EÚ C 125, 18.3.2022, s. 2.] 

–	so zreteľom na správu Európskej služby pre vonkajšiu činnosť z 23. januára 2024 s názvom Druhá správa ESVČ o hrozbách zahraničnej manipulácie s informáciami a zahraničného zasahovania – rámec pre sieťovú obranu, 
–	so zreteľom na oznámenie Komisie z 12. decembra 2023 o obrane demokracie (COM(2023)0630), 
–	so zreteľom na návrh Komisie z 12. decembra 2023 na smernicu Európskeho parlamentu a Rady, ktorou sa stanovujú harmonizované požiadavky na vnútornom trhu týkajúce sa transparentnosti zastupovania záujmov vykonávaného v mene tretích krajín a ktorou sa mení smernica (EÚ) 2019/1937 (COM(2023)0637), 
–	so zreteľom na oznámenie Komisie z 3. decembra 2020 o akčnom pláne pre európsku demokraciu (COM(2020)0790), 
–	so zreteľom na právnu zásadu prezumpcie neviny, 
–	so zreteľom na svoj rokovací poriadok a kódex správania poslancov Európskeho parlamentu, 
–	so zreteľom na svoje uznesenie zo 16. septembra 2021 o posilnení transparentnosti a integrity v inštitúciách EÚ zriadením nezávislého etického orgánu EÚ[footnoteRef:9], [9:  	Ú. v. EÚ C 117, 11.3.2022, s. 159.] 

–	so zreteľom na článok 132 ods. 2 a ods. 4 rokovacieho poriadku,
A.	keďže zahraničné zasahovanie, manipulácia s informáciami a dezinformácie predstavujú závažné porušenie všeobecných hodnôt a zásad, na ktorých je Únia založená, ako sú ľudská dôstojnosť, sloboda, rovnosť, solidarita, úcta k ľudským právam a základným slobodám, demokracia a právny štát; keďže dôvera v integritu Európskeho parlamentu a právny štát má zásadný význam pre fungovanie európskej demokracie; 
B.	keďže existujú dôkazy o ruskom zasahovaní a manipulácii v mnohých demokraciách, ako aj o jeho praktickej podpore extrémistických síl a radikálne zmýšľajúcich subjektov s cieľom posilniť destabilizáciu Únie; 
C.	keďže Osobitný výbor Európskeho parlamentu pre zahraničné zasahovanie do všetkých demokratických procesov v EÚ vrátane dezinformácií podrobne odhalil úsilie a aktivity pod vedením Ruska zamerané na infiltráciu, ovplyvňovanie a zasahovanie do európskych demokracií a inštitúcií EÚ; keďže Európsky parlament teraz reaguje na zahraničné zasahovanie ostražitejšia; keďže však treba prijať ráznejšie opatrenia a uskutočniť vnútorné reformy na zabezpečenie účinnej ochrany pred neprimeraným vonkajším vplyvom; 
D.	keďže Rusko využíva širokú škálu taktík hybridnej vojny na dosiahnutie svojich cieľov v rámci širšej stratégie na oslabenie riadneho fungovania európskych demokratických procesov; keďže využívanie zahraničného zasahovania a zahraničnej manipulácie s informáciami ako prostriedku na rozdelenie demokratických spoločností predchádzalo nevyprovokovanej ruskej útočnej vojne proti Ukrajine a odvtedy sa ďalej zintenzívnilo; keďže šírenie dezinformácií Ruskom prostredníctvom tradičných médií aj platforiem sociálnych médií, získavanie elít, hackerské útoky voči volebným kandidátom a kybernetické útoky vzrástli na bezprecedentnú úroveň; 
E.	keďže systematické falšovanie histórie je už desaťročia súčasťou ruskej informačnej vojny;
F.	keďže Kremeľ využíva rozsiahlu sieť agentov vplyvu v celej EÚ, ktorí ovplyvňujú volebné procesy a politiky v kľúčových strategických otázkach, ako je energetická infraštruktúra; keďže títo agenti vplyvu sa aktívne zameriavajú na všetky oblasti verejného života, najmä na kultúru, historické povedomie, médiá a náboženské spoločenstvá, ako aj na politikov a ich rodiny; keďže desiatky vyšetrovaní preukázalo prepojenie medzi poprednými európskymi politickými a verejnými činiteľmi, či už aktívnymi alebo na dôchodku, a Kremľom; 
G.	keďže sa stále objavujú nové informácie o financovaní politických aktivít a politikov v Európskej únii z krajín mimo nej pred 24. februárom 2022 a po ňom, a to najmä z Ruska; keďže toto financovanie predstavuje riziko pre integritu demokratických procesov v členských štátoch EÚ a vyžaduje si dôkladné vyšetrenie, aby sa vyvodila zodpovednosť spoluvinníkov; keďže Kremeľ sponzoroval a podporoval niekoľko krajne pravicových a krajne ľavicových strán a politikov v Európe a okrem iného umožnil strane Marine Le Penovej získať v roku 2013 úver z ruskej banky vo výške 9,4 milióna EUR; keďže odvtedy Marine Le Pen a členovia jej strany pri viacerých príležitostiach vyjadrili prokremeľský postoj;  
H.	keďže Rusko nadviazalo kontakty so stranami, osobnosťami a hnutiami s cieľom využiť aktérov v inštitúciách Únie na legitimizovanie ruských postojov, podporu hnutí za nezávislosť a zástupných vlád a presadzovanie zmiernenia sankcií a dôsledkov medzinárodnej izolácie; keďže poslanci Európskeho parlamentu z určitých politických skupín, ako aj niektorí nezaradení poslanci Európskeho parlamentu šíria zjavnú prokremeľskú propagandu; 
I.	keďže v rámci hlavných politických strán existujú aj politici, ktorí „chápu Rusko“; keďže niekoľko verejných činiteľov z členských štátov EÚ vrátane bývalých predsedov vlád a členov kabinetu, z ktorých je najlepším príkladom Gerhard Schröder, zastáva dobre platené pozície v energetických spoločnostiach kontrolovaných Kremľom; keďže aj po plnohodnotnej agresii Ruska voči Ukrajine sa niektorí z nich rozhodli neodstúpiť a naďalej dostávať krvavé peniaze Kremľa za tichej spoluúčasti svojich politických strán; keďže naďalej využívajú svoj proruský vplyv na svojich domácich aj európskej politickej scéne;
J.	keďže správy nezávislých médií z 29. januára 2024 priniesli konkrétne dôkazy o tom, že poslankyňa EP Tatjana Ždanoka mohla aspoň v rokoch 2004 až 2017 pôsobiť ako informátorka piateho útvaru Federálnej bezpečnostnej služby Ruskej federácie (FSB); 
K.	keďže jej konanie bolo opísané ako pomoc zahŕňajúca politickú podporu Ruskej federácie organizovaním podujatí, ako aj poskytovaním informácií o vnútornom fungovaní Európskeho parlamentu; keďže z vyšetrovacej správy vyplýva, že dotknutá poslankyňa EP aspoň raz požiadala protistranu o platbu na pokrytie výdavkov za poskytnuté služby; 
L.	keďže tieto obvinenia sa okrem iného opierajú podľa opisu o uniknuté e-mailové rozhovory medzi príslušnou poslankyňou EP a dvoma pracovníkmi piateho úradu Federálnej bezpečnostnej služby Ruskej federácie z 3. októbra 2005 a neskôr; 
M.	keďže dotknutá poslankyňa EP je dobre známa tým, že počas celého svojho pôsobenia ako poslankyňa EP zastáva proruský postoj a neustále šíri protilotyšské a protiúnijné naratívy vrátane nesúhlasu s existenciou Lotyšska ako zvrchovanej krajiny a odmietania odsúdiť ruskú inváziu na Ukrajinu; keďže je známe aj veľmi problematické politické správanie tejto poslankyne EP, okrem iného jej účasť na pozorovateľskej návšteve referenda na Kryme okupovanom Ruskom v roku 2014, návšteva sýrskeho diktátora Baššára al-Asada v roku 2016 a jej vystúpenie v prokremeľskom televíznom programe v Moskve; keďže poslankyňa EP zámerne vzbudila dojem, že tieto cesty sa uskutočnili v mene Európskeho parlamentu alebo EÚ; keďže dotknutá poslankyňa EP zorganizovala a propagovala podujatia v Európskom parlamente s prokremeľskými zástupcami z Doneckej a Luhanskej oblasti pred ich nezákonnou anexiou; keďže jej aktivity boli údajne často podporované poprednými skupinami financovanými Kremľom, ako je napríklad nadácia Russkij Mir; keďže táto poslankyňa spolu s ďalšími poslancami EP zorganizovala verejné podujatia a vycestovala do Litvy, aby demonštrovala na podporu Algirdasa Paleckisa, litovského občana a bývalého diplomata a politika, ktorý bol odsúdený za špionáž v prospech Ruska;
N.	keďže novinové správy už dlho upozorňujú na kontakty a úzke osobné vzťahy medzi separatistami v Katalánsku vrátane orgánov vlády autonómneho spoločenstva Katalánsko a Kremľom; keďže investigatívni novinári informovali o tom, že bývalý ruský diplomat Nikolaj Sadovnikov sa v predvečer nezákonného katalánskeho referenda v októbri 2017 stretol v Barcelone s vtedajším separatistickým vodcom a súčasným poslancom EP Carlesom Puigdemontom; keďže cieľom Ruska je budovaním kontaktov a vzťahov vytvárať politický a hospodársky vplyv na destabilizáciu demokracie v Európskej únii; keďže okresný súd 1 v Barcelone zodpovedný za vyšetrovanie prípadu Voloh, ktorý okrem iného prepája bývalého prezidenta Katalánska a jeho spolupracovníkov s Ruskom, nedávno predĺžil vyšetrovanie o šesť mesiacov; keďže zástupcovia skupiny katalánskych separatistov v Španielsku, ktorí udržiavali vzťahy s osobnosťami blízkymi Kremľa – vrátane príslušnej poslankyne EP – požadujú udelenie amnestie na ich údajné trestné činy;
O.	keďže dotknutá poslankyňa EP bola vylúčená zo svojej politickej skupiny a v súčasnosti pôsobí ako nezaradená poslankyňa; keďže dotknutá poslankyňa získala podporu od niektorých ďalších poslancov EP, ktorých verejné postoje k medzinárodným otázkam sú podobné jej; 
P.	keďže po týchto odhaleniach predsedníčka Európskeho parlamentu okamžite oznámila začatie interného vyšetrovania vrátane postúpenia veci poradnému výboru pre správanie poslancov; keďže toto vyšetrovanie v súčasnosti stále prebieha; keďže medzi možné sankcie podľa rokovacieho poriadku patrí strata nároku na denný príspevok, dočasné pozastavenie účasti na všetkých alebo niektorých činnostiach Európskeho parlamentu a obmedzenie práv na prístup k dôverným alebo utajovaným skutočnostiam; keďže lotyšská bezpečnostná služba oznámila, že tieto obvinenia vyšetrí; 
Q.	keďže dotknutá poslankyňa Európskeho parlamentu nie je jediným poslancom Európskeho parlamentu, ktorý sa zapájal do aktivít zahŕňajúcich účasť na podvodných volebných pozorovateľských misiách na územiach okupovaných Ruskom a podporu zámeny s oficiálnymi misiami Európskeho parlamentu; keďže viacerí poslanci EP boli za toto porušenie sankcionovaní v rámci postupu skupiny na podporu demokracie a koordináciu volieb; keďže tieto návštevy sa systematicky konali v Rusku a na územiach okupovaných Ruskom; 
R.	keďže boli hlásené prípady, keď poslanci EP využívali zdroje Európskeho parlamentu na presadzovanie a podporu činností, ktoré priamo alebo nepriamo súvisia s prípadmi zahraničného zasahovania, napríklad v decembri 2022, keď bieloruský štátny propagandistický kanál STV získal prístup do priestorov Európskeho parlamentu a do zariadení na nahrávanie videí VoxBox vo vnútri Európskeho parlamentu, v dôsledku čoho viacerí poslanci EP využili priestory Európskeho parlamentu na tvorbu prokremeľského a protiúnijného dezinformačného obsahu;
S.	keďže v roku 2016 ruská vládnuca strana Jedinaja Rasija (Jednotné Rusko) podpísala dohodu o spolupráci s rakúskou stranou krajne pravicovej slobody (FPÖ), v ktorej vyzvala na intenzívnejšiu spoluprácu medzi oboma stranami a silnejšie politické a hospodárske väzby medzi Viedňou a Moskvou; keďže táto dohoda bola podpísaná za prítomnosti poslanca EP z FPÖ, ktorý odvtedy opakovane vyzýva na zmiernenie sankcií EÚ voči Rusku a šíri prokremeľské dezinformácie; 
T.	keďže nemecké ministerstvo zahraničných vecí odhalilo rozsiahlu dezinformačnú kampaň, ktorú údajne organizovalo Rusko na platforme X, predtým známej ako Twitter, zameranú na manipuláciu verejnej mienky; keďže renomované nemecké médiá odhalili, že zamestnanec poslanca nemeckého Spolkového snemu, ktorý je členom strany Alternative für Deutschland (AfD), bol označený za kontaktnú osobu FSB; 
U.	keďže niektorí poslanci EP už niekoľko rokov zamestnávajú ruských štátnych príslušníkov, ktorí podporujú Putinov režim, ako stážistov, akreditovaných asistentov poslancov a poradcov skupín, a to dokonca aj po začatí ruskej útočnej vojny proti Ukrajine; keďže v rokoch 2018 a 2019 Elizaveta Peskova, dcéra hovorcu Vladimíra Putina Dmitrija Peskova, pracovala ako stážistka u poslanca EP;
V.	keďže po odhaleniach Katargate Parlament v septembri 2023 aktualizoval a výrazne posilnil svoj rámec vnútornej integrity, okrem iného prostredníctvom hĺbkovej revízie svojho rokovacieho poriadku, kódexu správania poslancov EP a príslušných rozhodnutí Predsedníctva;
W.	keďže rok 2024 je kľúčovým volebným rokom a okrem volieb do Európskeho parlamentu naplánovaných na 6. – 9. júna 2024 sa majú vo viacerých členských štátoch konať prezidentské, celoštátne, regionálne a miestne voľby; keďže voľby do Európskeho parlamentu v roku 2024 budú pravdepodobne osobitným cieľom dezinformačných kampaní na miestnej a regionálnej úrovni a na úrovni EÚ; 
1.	vyjadruje hlboké pobúrenie a vážne znepokojenie nad pokračujúcimi snahami Ruska o podkopávanie európskej demokracie; je zhrozený dôveryhodnými správami, ktoré odhaľujú snahy Ruska o podnecovanie rozporov medzi európskymi občanmi náborom poslancov EP ako agentov vplyvu, ako aj jeho úsilie systematicky vytvárať systém závislostí prostredníctvom európskych politických strán, ktoré potom pôsobia ako zosilovače kremeľskej propagandy a slúžia jeho záujmom; pripomína, že uplatňovaním dlhodobej stratégie zasahovania v zahraničí sa Rusko snaží oslabiť a v konečnom dôsledku zničiť demokraciu v Európe; poukazuje na Putinovo úsilie úplne rozložiť akúkoľvek formu demokracie v Rusku a zdôrazňuje, že to musí byť varovným signálom, aby sa netolerovali Putinove dlhodobé ciele, a teda aby sa tieto pokusy Ruska o zasahovanie riešili ako mimoriadne závažná záležitosť; zdôrazňuje, že tieto taktiky musia čeliť dôsledkom; opakuje svoju výzvu členským štátom, aby ďalej rozvíjali a doladili balíky sankcií prijatých proti Ruskej federácii a odstránili medzery v presadzovaní v súčasnosti platných reštriktívnych opatrení;
2.	jednoznačne odsudzuje pokračujúce úsilie Ruska o zneužívanie a falšovanie historickej pamäte týkajúcej sa najtragickejších období Európy vrátane dôsledkov paktu Molotov – Ribbentrop a teroru, ktorý nasledoval na územiach, ktoré dobylo nacistické Nemecko a komunistické Rusko, s cieľom ospravedlniť svoju súčasnú brutálnu, nezákonnú a neľudskú agresiu a svoju expanzívnu politiku;
3.	vyjadruje hlboké znepokojenie nad správami o tom, že poslankyňa EP Tatjana Ždanoka mohla pôsobiť ako informátorka piateho útvaru FSB, zatiaľ čo zároveň pôsobila ako poslankyňa Európskeho parlamentu; zdôrazňuje, že informátor FSB, ktorý má prístup k výhodám a informáciám ako poslanec Európskeho parlamentu, by bol vážnou hrozbou pre bezpečnosť a demokraciu našej Únie; zdôrazňuje, že je nevyhnutné, aby Európsky parlament, ako aj lotyšské orgány dôkladne vyšetrili túto záležitosť s cieľom bezodkladne určiť primerané sankcie a trestné konanie; 
4.	zdôrazňuje, že dotknutá poslankyňa EP bola vylúčená zo svojej politickej skupiny z dôvodov súvisiacich s jej postojmi k Rusku a Ukrajine a v súčasnosti je nezaradená; zdôrazňuje, že veľká väčšina poslancov EP nepodporuje jej názory a drvivou väčšinou odsúdili nezákonnú inváziu Ruska na Ukrajinu, používanie taktiky hybridnej vojny proti európskej demokracii a iné agresívne a protidemokratické politické rozhodnutia Ruska v posledných rokoch; konštatuje však, že malý počet poslancov EP sa podieľal na akciách spoločne s príslušnou poslankyňou EP, pričom vyjadrovali podobné názory a otvorene sa zastávali Ruska; 
5.	zaväzuje sa poskytovať plnú podporu lotyšským orgánom a spolupracovať s nimi pri vyšetrovaní správania dotknutej poslankyne EP; vyzýva príslušné orgány, aby vyšetrili, či dotknutá poslankyňa EP podlieha stíhaniu podľa vnútroštátneho trestného práva, a je naďalej pripravený poskytnúť plnú podporu a spoluprácu na tento účel; 
6.	víta postúpenie príslušnej poslankyne EP poradnému výboru pre kódex správania; zaväzuje sa v plnej miere presadzovať svoj uplatniteľný vnútorný sankčný rámec; konštatuje, že údajné skutočnosti pochádzajú z obdobia pred nedávnym prijatím reformy rámca integrity Európskeho parlamentu; domnieva sa, že samotné pravidlá by nezabránili údajnému odsúdeniahodnému správaniu poslankyne EP; je však naďalej pripravený ďalej vyhodnocovať a dolaďovať fungovanie rámca integrity Európskeho parlamentu, ktorý bol posilnený v dôsledku kauzy Katargate, a v ňom obsiahnutých sankcií; 
7.	podporuje prebiehajúce vyšetrovania, ale zdôrazňuje, že treba rešpektovať riadny proces, zásady právneho štátu a základné práva; opakuje, že politické rozhodnutia nemožno kriminalizovať a že poslanci EP nesmú pri výkone svojho legitímneho mandátu čeliť ďalším obmedzeniam pri vyjadrovaní svojich názorov; 
8.	poukazuje na ďalšie prípady poslancov EP, ktorí vedome slúžia záujmom Ruska; zdôrazňuje, že aktivity týchto poslancov EP oslabujú bezpečnosť, dôveryhodnosť a demokratickú odolnosť EÚ; vyjadruje hlboké znepokojenie nad väzbami, ktoré dotknutá poslankyňa EP mohla mať s ďalšími poslancami EP, a dôrazne odsudzuje akékoľvek vnútorné koordinované pokusy o presadzovanie politickej agendy Kremľa v rámci Európskeho parlamentu; považuje za nevyhnutné okamžite vykonať dôkladné vnútorné vyšetrovanie s cieľom preskúmať všetky možné prípady zahraničného zasahovania zo strany Ruska a iného zlovoľného zasahovania do práce Európskeho parlamentu; 
9.	vyjadruje osobitné znepokojenie nad nedávnymi správami, že ruské orgány poskytujú krajne pravicovým politickým stranám a aktérom v rôznych krajinách EÚ, najmä v Nemecku a vo Francúzsku, špecifické naratívy s cieľom oslabiť verejnú podporu Ukrajiny po rozsiahlej invázii Ruska v roku 2022; zdôrazňuje závažnosť väzieb Ruska so stranami a politikmi v Únii a jeho rozsiahle zasahovanie do separatistických hnutí na európskych územiach, napríklad v Katalánsku; 
10.	opätovne vyjadruje pobúrenie nad pravidelnými odhaleniami rozsiahleho ruského financovania politických strán, politikov, predstaviteľov a hnutí vo viacerých demokratických krajinách s cieľom zasahovať do ich vnútroštátnych procesov a získať v nich vplyv; uznáva, že v drvivej väčšine členských štátov je úplne alebo čiastočne zakázané, aby politické strany a kandidáti prijímali dary zo zahraničia; vyjadruje znepokojenie nad väzbami Ruska s viacerými politickými stranami a politikmi v EÚ; pripomína, že aj v prípadoch, keď zákon obmedzuje zdroje politického financovania, ruskí aktéri nachádzajú spôsoby, ako ho obísť a ponúkajú podporu svojim spojencom formou úverov od zahraničných bánk (napríklad v prípade strany Národný front v roku 2016), poskytnutím kúpnych a obchodných zmlúv (napríklad, podľa tvrdení novín Der Spiegel a Süddeutsche Zeitung zo 17. mája 2019, v prípade strany FPÖ a, podľa tvrdení portálu Buzzfeed a novín L’Espresso z 10. júla 2019, v prípade strany Lega per Salvini Premier) a podporou finančných aktivít (ako uvádza britská tlač o kampani Leave.eu); 
11.	je mimoriadne znepokojený údajnými vzťahmi medzi katalánskymi separatistami a ruskou vládou; konštatuje, že ak sa ruské zasahovanie v Katalánsku potvrdí, bude súčasťou širšej ruskej stratégie na podporu vnútornej destabilizácie a nejednoty EÚ; vyjadruje hlboké znepokojenie nad rozsiahlymi dezinformačnými kampaňami, ktoré Rusko vedie v Katalánsku, ako aj nad údajnými intenzívnymi kontaktmi a mnohými stretnutiami medzi agentmi zodpovednými za zasahovanie Ruska do hnutia za nezávislosť a regionálnej vlády autonómneho spoločenstva Katalánsko; vyzýva príslušné justičné orgány, aby účinne vyšetrili prepojenia poslancov EP údajne spojených s Kremľom a pokusy Ruska o destabilizáciu a zasahovanie v EÚ a jej členských štátoch; vyjadruje poľutovanie nad všetkými útokmi na sudcov, ktorí vyšetrujú akékoľvek zasahovanie; vyzýva, aby sa prípady príslušných katalánskych poslancov EP postúpili poradnému výboru pre kódex správania;
12.	dôrazne odsudzuje nedávny incident na Slovensku, keď ruská Zahraničná spravodajská služba (SVR) v provokatívnom kroku vydala vyhlásenie počas predvolebného moratória, v ktorom spochybnila integritu volebného procesu Slovenskej republiky; vyjadruje znepokojenie nad viditeľnou a priamou úlohou ruskej diplomacie v slovenskom verejnom a politickom živote od parlamentných volieb v septembri 2023; 
13.	dôrazne odsudzuje rozsiahlu dezinformačnú kampaň odhalenú nemeckým ministerstvom zahraničných vecí, ktorú údajne zorganizovalo Rusko na platforme X s úmyslom manipulovať verejnú mienku v Nemecku; 
14.	so znepokojením konštatuje, že platforma X prestala dodržiavať dobrovoľný Kódex postupov proti šíreniu dezinformácií; je znepokojený rozsiahlymi dezinformáciami a nezákonným obsahom na platforme;
15.	opakuje svoje predchádzajúce stanovisko, že výnimočný charakter ruského zahraničného zasahovania si vyžaduje osobitné úsilie vnútroštátnych inštitúcií a inštitúcií EÚ vrátane Európskeho parlamentu o identifikáciu, riešenie a prekonanie tejto konkrétnej hrozby;
16.	dôrazne odsudzuje alarmujúcu odhalenie, ktoré priniesli renomované nemecké médiá, že zamestnanec spojený so stranou AfD a s členom nemeckého Spolkového snemu bol identifikovaný ako kontaktná osoba FSB, čo vyvoláva vážne obavy v súvislosti s možným zahraničným vplyvom v nemeckom politickom prostredí; 
17.	pripomína, že zahraničné zasahovanie je systémovou hrozbou, proti ktorej treba dôrazne bojovať; zdôrazňuje, že hybridná vojna, zahraničná manipulácia s informáciami a zahraničné zasahovanie nie sú len problémami zahraničnej politiky a bezpečnosti, ale v skutočnosti ohrozujú samotný základ našich demokracií; naliehavo vyzýva inštitúcie EÚ, aby zaujali trvalý prierezový prístup s cieľom účinnejšie bojovať proti zahraničnej manipulácii s informáciami a zahraničnému zasahovaniu; domnieva sa, že zasahovanie do volieb v jednom členskom štáte ovplyvňuje EÚ ako celok, keďže takéto zasahovanie môže mať vplyv na zloženie inštitúcií EÚ; domnieva sa, že vnútroštátne orgány nemôžu riešiť tieto hrozby izolovane a že všetko nevyrieši ani samoregulácia súkromného sektora; víta prácu, ktorú vykonala Európska služba pre vonkajšiu činnosť v rámci svojej druhej správy o hrozbách zahraničnej manipulácie s informáciami a zahraničného zasahovania, ktorá bola uverejnená 23. januára 2024, a odporúča užšiu spoluprácu s NATO v tejto oblasti; je naďalej odhodlaný pokračovať vo svojom úsilí a bojovať proti zahraničnému zasahovaniu v EÚ v nadchádzajúcich rokoch okrem iného aj prostredníctvom špecializovaného parlamentného orgánu; 
18.	naďalej neochvejne podporuje úsilie o zlepšenie a presadzovanie pravidiel, ktoré chránia integritu tejto inštitúcie ako piliera európskej demokracie; domnieva sa, že obvinenia týkajúce sa príslušnej poslankyne EP zdôrazňujú potrebu posilnenej bezpečnostnej kultúry v rámci Európskeho parlamentu; žiada, aby sa najvyššia úroveň politickej a administratívnej pozornosti venovala odporúčaniam z 13. júla 2023 na reformu pravidiel Európskeho parlamentu týkajúcich sa transparentnosti, integrity, zodpovednosti a boja proti korupcii, a vyzýva na úplné vykonávanie navrhovaných opatrení vrátane povinného a pravidelného školenia poslancov EP a zamestnancov v oblasti bezpečnosti a integrity, primeranej bezpečnostnej previerky a posilnenej kontroly zamestnancov, najmä tých, ktorí sa zúčastňujú na schôdzach za zatvorenými dverami; požaduje prísnejšiu kontrolu organizácie podujatí, pozývania externých hostí do Európskeho parlamentu a prístupu ku komunikačným platformám Európskeho parlamentu; vyzýva vnútroštátne orgány, aby dodržiavali postupy a spoločný časový rámec, keď sú požiadané o udelenie bezpečnostnej previerky poslancom a zamestnancom Európskeho parlamentu, ako aj v prípade akýchkoľvek bezpečnostných previerok týkajúcich sa inštitúcií EÚ; je pevne presvedčený, že zdroje Európskeho parlamentu, ako je sponzorovanie podujatí a ciest, poskytovanie prístupu k videoštúdiám a iným komunikačným platformám a financovanie komunikačných projektov politických skupín alebo poslancov EP, sa nesmú využívať na oslabenie hodnôt EÚ alebo na účely šírenia nepriateľských informácií autoritárskymi režimami; opakuje svoju výzvu na prísnejšie pravidlá pre cesty poslancov EP, ktoré hradia cudzie krajiny a subjekty; domnieva sa, že podobné pravidlá by sa mali vypracovať pre cesty akreditovaných asistentov poslancov alebo zamestnancov politických skupín;
19.	opakuje svoj rozhodný záväzok pokračovať v uskutočňovaní závažných a konkrétnych reforiem v Európskom parlamente s cieľom preukázať nulovú toleranciu korupcie a korupčného politického zasahovania a chrániť európsku demokraciu;
20.	opätovne sa zasadzuje za čo najskoršie zriadenie nezávislého etického orgánu v súlade so svojím uznesením zo 16. septembra 2021; vyzýva všetky inštitúcie EÚ, aby zvýšili svoje ambície, pokiaľ ide o zriadenie tohto orgánu; 
21.	vyzýva sekretariát registra transparentnosti EÚ, aby v súlade s rozhodnutím Rady z 3. júna 2022 o reštriktívnych opatreniach[footnoteRef:10] zakázal všetky subjekty s priamymi alebo nepriamymi vzťahmi s vládou Ruska;  [10:  	Rozhodnutie Rady (SZBP) 2022/884 z 3. júna 2022, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 153, 3.6.2022, s. 128).] 

22.	očakáva, že Komisia a Rada zrealizujú balík opatrení na ochranu demokracie s cieľom urýchlene prijať opatrenia a odstrániť mnohé medzery v právnych predpisoch EÚ o financovaní politických strán, vytvoriť povinný regulačný systém pre veľké platformy a zvýšiť kybernetickú obranu EÚ proti možným útokom na náš volebný systém; naliehavo vyzýva inštitúcie EÚ a členské štáty, aby významne a trvalo investovali do posilnenia našej demokratickej odolnosti a právneho štátu, a to aj prostredníctvom opatrení zameraných na posilnenie spôsobilostí EÚ v oblasti kontrarozviedky; zdôrazňuje, že trestné vyšetrovanie obvinení zo špionáže patrí do právomoci členských štátov; zdôrazňuje, že takmer vo všetkých členských štátoch boli odhalené ruské špionážne siete; vyzýva členské štáty, aby zintenzívnili svoje úsilie a spoluprácu, a to aj s cieľom neutralizovať pokusy o získanie citlivých technológií od spoločností EÚ na podporu vojenských spôsobilostí Ruska; víta skutočnosť, že niekoľko krajín EÚ zriadilo osobitné vyšetrovacie výbory venované boju proti ruskému vplyvu;
23.	odsudzuje všetky druhy angažovania elít a techniku kooptovania vrcholových štátnych zamestnancov a bývalých politikov EÚ, okrem iného tým, že sa im poskytujú lukratívne pracovné miesta v spoločnostiach prepojených s vládami, ktoré sa aktívne zapájajú do zasahovania proti EÚ; žiada, aby sa poslancom EP zakázalo vykonávať platenú vedľajšiu pracovnú činnosť alebo činnosti v mene organizácií alebo jednotlivcov zaradených do registra transparentnosti alebo v mene krajín mimo EÚ s cieľom obmedziť potenciálne konflikty záujmov a zahraničné zasahovanie;
24.	konštatuje, že zákony sú nevyhnutné na boj proti korupcii a kriminálnemu správaniu, ale samy osebe nemôžu zabrániť trestným a neetickým činom jednotlivých poslancov EP; zdôrazňuje, že všetky politické skupiny v Európskom parlamente nesú určitú zodpovednosť za monitorovanie činnosti svojich poslancov, a preto pripomína všetkým skupinám, aby urýchlene konali v prípade, že sa dozvedia o akomkoľvek správaní, ktoré vyvoláva pochybnosti o bezúhonnosti ktoréhokoľvek ich poslanca; vyzýva všetkých poslancov EP a skupiny, aby v tejto súvislosti plne spolupracovali s príslušnými vnútroštátnymi orgánmi a orgánmi EÚ;
25.	domnieva sa, že slobodné a spravodlivé voľby sú jadrom demokratického procesu, a preto naliehavo vyzýva inštitúcie EÚ a členské štáty, aby prijali rozhodné opatrenia s cieľom zabezpečiť, aby základom vládnej moci bola výlučne vôľa ľudu bez zahraničného zasahovania prostredníctvom škodlivých subjektov, a to s osobitným zreteľom na prípravu európskych volieb, ktoré sa uskutočnia 6. – 9. júna 2024; vyzýva členské štáty a inštitúcie EÚ, aby vykonávali stratégie odolnosti na účely volieb, a zdôrazňuje potrebu posilniť trvalé monitorovacie úsilie a zlepšiť jeho vykonávanie v dostatočnom predstihu pred voľbami, referendami a inými dôležitými politickými procesmi v celej Európe;
26.	zdôrazňuje kľúčovú úlohu investigatívnej žurnalistiky pri odhaľovaní pokusov o zahraničné zasahovanie a tajné činnosti; opakuje svoju výzvu adresovanú inštitúciám EÚ a členským štátom, aby zabezpečili dostatočné a udržateľné financovanie investigatívnej žurnalistiky;
27.	poveruje svoju predsedníčku, aby postúpila toto uznesenie Rade, Komisii a podpredsedovi Komisie/vysokému predstaviteľovi Únie pre zahraničné veci a bezpečnostnú politiku.

